Dòm ëd San Lorens (Grosset)

Ël dòm ëd San Lorens a resta an piassa Dòm a Grosset.

 La costrussion 
An s'n'anscrission an sla fassada a l'é marcà la dàita d'inissi dij travaj: ël 1294.
Eut agn pi tard, costi travaj a son ëstàit anterompù.
A l'han torna arpijà sota la diression dl'Euvra ëd la catedral ëd Sien-a a parte dal 1338 e l'edifissi a l'é stàit livrà vers la mità dël sécol ch'a fà XIV.
Sò aspet dël di d'ancheuj a l'é comsëssìa l'arzultà ëd trasformassion ancreuse rivaje a parte dal sécol ch'a fà XVI e peui dal 1840 al 1845, cand a l'é stàit d'autut restaurà ant lë stil neoromànich.
An sla fassada a l'é stàit arpijà l'arvestiment ëd màrmol inissial: ëd bande ëd màrmol ross ëstrèite, alternà con dle larghe bande bianche, lòn ch'a dovìa esse conforma a la decorassion original.
Na cita galarìa oblica a separa ël pian teren e ij sò tre porton da 'n fronton archincà con un grand roson.
An sël curnison a la base dël tìmpan ij sìmboj dij quatr evangelista dnans a le pilie a son tut lòn ch'a-i resta dla fassada medieval.

Dagià ch'a l'é la part sud ëd la catedral ch'a dà su piassa Dante, costa banda a l'é stàita dotà ëd na sconda fassada ch'a l'é stàita tocà mach parsialman da le restaurassion dël sécol ch'a fà XIX.
Gavà le decorassion ch'as treuvo dzora dij portaj lateraj, a l'é stàita bele che lassà an sò stat original.
Dle plache ëd riliev ëd decorassion floreal o figurativa a anquadro l'intrada dël portal sud.
L'alternansa ëd màrmol ross e bianch a aumenta la richisia ëd sa decorassion.
La Vèrgin con Bàmbin dël tìmpan e ij sant sota sò tabernàcoj an cò dle pilie a son dle gionte neogòtiche ëd Cesare Maccari e a armonto al 1897.

L'andrinta a l'é stàit motobin restaurà ant ël sécol ch'a fà XIX.

Categorìa:Cese dla Toscan-a
Categorìa:Grosset